Viorica Dăncilă: Am prezentat în Turcia și în Emiratele Arabe proiectele în parteneriat public privat/ Am încredere că se vor concretiza în investiții în România

Premierul Viorica Dăncilă a declarat, miercuri seara, la Antena 3, că atât în timpul vizitei în Turcia și în Emiratele Arabe Unite a prezentat proiectele în parteneriat public – privat pe infrastructură. În ce privește vizita în Turcia, Dăncilă a afirmat că s-a stabilit ”creșterea volumului schimburilor comerciale de la 7 miliarde la 10 miliarde”

”Președintele Erdogan a prezentat interesul pentru construcția unui spital de o mie de paturi la Constanța. S-au semnat două memorandumuri, unul pe sănătate, altul pe educație”, a mai spus premierul Dăncilă.

”Cred că a fost o întâlnire foarte bună care se vor concretiza, sper eu, în lucruri foarte bune pentru țara noastră în cel mai scurt timp”, a adăugat Viorica Dăncilă.

În ce privește vizita în Emiratele Arabe, premierul a declarat că și aici au fost prezentate proiectele în parteneriat public-privat și că a avut discuții cu reprezentanții unei mari companii de logistică și transport, care ar avea în plan să investească peste 100 de milioane de dolar în parcuri logistice și comerciale în România. ”Sunt interesați de construcția portului București pe canalul Dunăre – București”, a mai spus Viorica Dăncilă. Ea a precizat că delegația română va avea întâlniri cu reprezentanții unui fond de investiții și o serie de întâlniri pe agricultură și economie.

”Am încredere că se vor concretiza în investiții în România”, a adăugat premierul.

Context. Comisarul European Corina Crețu a criticat intenția guvernului de a construi mari proiecte de infrastructură în parteneriat public-privat. Într-o declarație făcută pe data de 8 octombrie, Crețu a declarat:

”Nu avem proiecte. Pentru Târgu Mureș-Iași, în primul rând este o prioritate a Comisiei Europene, avem nevoia de a completa proiectele de infrastructură care conectează Europa, mai ales Republica Moldova, Moldova, de Europa Centrală și de Est. Avem bani pentru studiul de fezabilitate, nu avem nicio solicitare pentru studiu de fezabilitate. […] Dacă noi ne oferim și putem face acest studiu de fezabilitate până în 2020 și putem programa în perioada următoare 2021, Târgu Mureș-Iași, să înceapă construcția, cred că am face un pas înainte și ar fi un pas important. Din păcate, am văzut că în ședința de Guvern, Guvernul a anunțat că dorește să facă această autostradă pe sistemul parteneriat public privat. Specialiștii noștri nu sunt comfortabili cu această abordare pentru că înseamnă o deprioritizare a investiției, din punctul nostru de vedere. Știți foarte bine că în Master Planul de Transport, Târgu Mureș-Iași, este o prioritate, deci așteptăm proiecte. La ora actuală mai avem sub analiză un singur proiect major, proiectul de metrou Otopeni-Gara de Nord. Așteptăm Craiova-Piteși, Târgu Mureș-Iași, Podul de la Brăila.

Vezi imagini din timpul vizitei în Emirate postate de Guvernul României